Κανονισμός (ΕΚ) αριθ. 643/2000 της Επιτροπής

της 28ης Μαρτίου 2000

για τον τρόπο χρησιμοποίησης του ευρώ κατά την εκτέλεση του προϋπολογισμού των Διαρθρωτικών Ταμείων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1260/1999 του Συμβουλίου, της 21ης Ιουνίου 1999, περί γενικών διατάξεων για τα διαρθρωτικά Ταμεία(1), και ιδίως το άρθρο 33 και το άρθρο 53 παράγραφος 2,

Εκτιμώντας τα ακόλουθα:

(1) Το άρθρο 33 του κανονισμού (ΕΚ) αριθ. 1260/1999 προβλέπει ότι, στον τομέα των διαρθρωτικών ταμείων, τα ποσά των αποφάσεων συμμετοχής των Ταμείων καθώς και των αναλήψεων υποχρεώσεων και των πληρωμών της Επιτροπής εκφράζονται και καταβάλλονται σε ευρώ σύμφωνα με τις λεπτομέρειες εκτέλεσης που θα θεσπιστούν από την Επιτροπή.

(2) Για τα κράτη μέλη που έχουν ως νόμισμα το ευρώ, οι τιμές μετατροπής μεταξύ του ευρώ και των νομισμάτων των κρατών μελών είναι οι τιμές που καθορίστηκαν αμετάκλητα από τον κανονισμό (ΕΚ) αριθ. 2866/98 του Συμβουλίου, της 31ης Δεκεμβρίου 1998(2). Για τα κράτη μέλη που δεν έχουν ως νόμισμα το ευρώ, οι συναλλαγματικές ισοτιμίες είναι, σύμφωνα με το άρθρο 1 του κανονισμού (Ευρατόμ, ΕΚΑΧ, ΕΚ) αριθ. 3418/93 της Επιτροπής, της 9ης Δεκεμβρίου 1993, περί λεπτομερών κανόνων για την εφαρμογή ορισμένων διατάξεων του δημοσιονομικού κανονισμού της 21ης Δεκεμβρίου 1977(3), όπως τροποποιήθηκε τελευταία από την απόφαση 1999/537/ΕΚ, ΕΚΑΧ, Ευρατόμ(4), οι μηνιαίες τιμές του ευρώ που υπολογίζονται με βάση τις τιμές της προτελευταίας εργάσιμης ημέρας του μηνός που προηγείται του μηνός για τον οποίο καθορίζονται οι τιμές· αυτές οι συναλλαγματικές ισοτιμίες δημοσιεύονται στην Επίσημη Εφημερίδα των Ευρωπαϊκών Κοινοτήτων, σειρά C.

(3) Σύμφωνα με τις μεταβατικές διατάξεις τις προβλεπόμενες στο άρθρο 52, παράγραφος 1, του κανονισμού (ΕΚ) αριθ. 1260/1999, πρέπει να διατηρηθούν, για τις παρεμβάσεις που εγκρίθηκαν βάσει του κανονισμού (ΕΟΚ) αριθ. 4253/88 του Συμβουλίου, της 19ης Δεκεμβρίου 1988, για τις διατάξεις εφαρμογής του κανονισμού (ΕΟΚ) αριθ. 2052/88 όσον αφορά τον συντονισμό των παρεμβάσεων των διαφόρων διαρθρωτικών ταμείων μεταξύ τους καθώς και με τις παρεμβάσεις της Ευρωπαϊκής Τράπεζας Επενδύσεων και των λοιπών υφιστάμενων χρηματοδοτικών οργάνων(5), όπως τροποποιήθηκε τελευταία από τον κανονισμό (ΕΚ) αριθ. 3193/94(6), οι διατάξεις περί πληρωμών που προβλέφθηκαν στον κανονισμό (ΕΟΚ) αριθ. 1866/90 της Επιτροπής, της 2ας Ιουλίου 1990, περί ρυθμίσεων σχετικά με τη χρησιμοποίηση του Ecu στην εκτέλεση του προϋπολογισμού των διαρθρωτικών ταμείων(7), όπως τροποποιήθηκε τελευταία από τον κανονισμό (ΕΚ) αριθ. 2745/94(8).

(4) Για τον παρόντα κανονισμό ζητήθηκε η γνώμη της επιτροπής που αναφέρεται στο άρθρο 147 της συνθήκης, της επιτροπής γεωργικών διαρθρώσεων και αγροτικής ανάπτυξης και της επιτροπής του τομέα της αλιείας και της υδατοκαλλιέργειας.

(5) Τα μέτρα που προβλέπονται στον παρόντα κανονισμό συνάδουν με τη γνώμη της επιτροπής για την ανάπτυξη και την ανασυγκρότηση των περιφερειών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Υποβολή των σχεδίων, των αιτήσεων συμμετοχής των Ταμείων και των ετήσιων και τελικών εκθέσεων εκτέλεσης

1. Τα σχέδια ανάπτυξης, τα σχέδια χρηματοδότησης των αιτήσεων παρέμβασης και των συμπληρωμάτων προγραμματισμού καθώς και οι ετήσιες και τελικές εκθέσεις εκτέλεσης που αναφέρονται στον κανονισμό (ΕΚ) αριθ. 1260/1999 υποβάλλονται στην Επιτροπή σε ευρώ.

2. Στις ετήσιες και τελικές εκθέσεις εκτέλεσης, τα ποσά σε ευρώ των καταστάσεων δαπανών πρέπει να αντιστοιχούν στα ποσά σε ευρώ που προκύπτουν από την εφαρμογή του άρθρου 2.

Άρθρο 2

Πληρωμές

1. Οι δηλώσεις δαπανών που συνοδεύουν τις αιτήσεις πληρωμής, οι οποίες έχουν πιστοποιηθεί από την αρχή πληρωμής σύμφωνα με τις διατάξεις του άρθρου 32 παράγραφος 3, του κανονισμού (ΕΚ) αριθ. 1260/1999, υποβάλλονται στην Επιτροπή σε ευρώ.

2. Τα κράτη μέλη, που δεν έχουν ως νόμισμα το ευρώ κατά την ημερομηνία της αίτησης πληρωμής, μετατρέπουν σε ευρώ τα ποσά των δαπανών που πραγματοποιήθηκαν σε εθνικό νόμισμα, χρησιμοποιώντας τη συναλλαγματική ισοτιμία της προτελευταίας εργάσιμης ημέρας στην Επιτροπή του μηνός που προηγείται του μηνός κατά τη διάρκεια του οποίου έγινε η λογιστική καταχώρηση των δαπανών αυτών από την αρμόδια για την οικεία παρέμβαση αρχή πληρωμής.

3. Όταν το ευρώ καθίσταται το νόμισμα ενός κράτους μέλους, η διαδικασία μετατροπής που ορίζεται στην προηγούμενη παράγραφο εξακολουθεί να εφαρμόζεται για όλες τις δαπάνες, των οποίων η λογιστική καταχώρηση έγινε από την αρχή πληρωμής πριν από την ημερομηνία έναρξης ισχύος της σταθερής τιμής μετατροπής μεταξύ εθνικού νομίσματος και ευρώ.

Άρθρο 3

Κατάργηση

Ο κανονισμός (ΕΟΚ) αριθ. 1866/90 καταργείται, με την επιφύλαξη των μεταβατικών διατάξεων που προβλέπονται στο άρθρο 52 του κανονισμού (ΕΚ) αριθ. 1260/1999.

Άρθρο 4

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 28 Μαρτίου 2000.

Για την Επιτροπή

Michaele Schreyer

Μέλος της Επιτροπής

(1) ΕΕ L 161 της 26.6.1999, σ. 1.

(2) ΕΕ L 359 της 31.12.1998, σ. 1.

(3) ΕΕ L 315 της 16.12.1993, σ. 1.

(4) ΕΕ L 206 της 5.8.1999, σ. 24.

(5) ΕΕ L 374 της 31.12.1988, σ. 1.

(6) ΕΕ L 337 της 24.12.1994, σ. 11.

(7) ΕΕ L 170 της 3.7.1990, σ. 36.

(8) ΕΕ L 290 της 11.11.1994, σ. 4.